ΕΡΤ3 (εταιρεία)

*Για το τηλεοπτικό κανάλι, δείτε: ΕΡΤ3 (κανάλι).*

Η **Ελληνική Ραδιοφωνία Τηλεόραση 3** (**ΕΡΤ3**) είναι διεύθυνση της ΕΡΤ με έδρα τη Θεσσαλονίκη. Σε αυτήν ανήκουν ένας τηλεοπτικός σταθμός εθνικής εμβέλειας (EPT3) και δύο ραδιοφωνικοί σταθμοί τοπικής εμβέλειας 102 FM (Α' Πρόγραμμα) και 95.8 FM (Β' Πρόγραμμα), ενώ υπήρχε και το Τρίτο Πρόγραμμα στα Βραχέα. Η τωρινή πρόεδρος της ΕΡΤ3 είναι η Θεοφανώ Παπαζήση.

Η ΕΡΤ3 είχε και δική της παρουσία στο διαδίκτυο μέσω της δικής της ιστοσελίδας, η οποία ξεκίνησε δοκιμαστικά τον Φεβρουάριο του 1997 και την 1η Ιουνίου του ίδιου έτους ξεκίνησε η επίσημη λειτουργία του. Αργότερα, συγχωνεύτηκε με την επίσημη ιστοσελίδα της ΕΡΤ αλλά ανεπίσημα, διάδοχός της θεωρούνταν η διαδικτυακή ιστοσελίδα της ΕΡΤ Open.

## Ιστορία

### Η ίδρυση και τα πρώτα χρόνια

Η ΕΡΤ3 ιδρύθηκε βάσει του νόμου της ΕΡΤ Α.Ε. (1730/30.11.1987) ως Γενική Διεύθυνση ΕΡΤ Βορείου Ελλάδος στα μέσα του 1988. Η λειτουργία ενός τρίτου καναλιού από την Βόρεια Ελλάδα ήταν στα σχέδια της ΕΡΤ για αρκετά χρόνια (τα αντίστοιχα κλιμάκια των σταθμών λειτουργούσαν στην Θεσσαλονίκη από το 1976) και τελικά πραγματοποιήθηκε 12 χρόνια αργότερα, το 1988. Συγκεκριμένα την Τετάρτη 14 Δεκεμβρίου (στις 7 το απόγευμα) της ίδιας χρονιάς ξεκίνησαν οι τηλεοπτικές εκπομπές της ΕΤ3 που αποτέλεσε τον τρίτο δημόσιο τηλεοπτικό σταθμό της ΕΡΤ.

Πιστεύεται ότι η ΕΤ3 στο ξεκίνημα της προβολής της στην Αθήνα "χρησιμοποιήθηκε" από την ΕΡΤ ως μέσο για να καταλάβει κάποιες ελεύθερες συχνότητες ώστε να μην επιτρέψει τη χρήση των συχνοτήτων από δημοτικούς και ιδιωτικούς τηλεοπτικούς σταθμούς, που ετοιμάζονταν να εκπέμψουν την επόμενη χρονιά (1989). Στην Αθήνα, η πρώτη μετάδοση προγράμματος από την ΕΤ3 έγινε 3 μήνες αργότερα, και συγκεκριμένα το Σάββατο 25 Μαρτίου 1989. Ο σταθμός είχε για χρόνια χαμηλές τηλεθέασεις και μεγάλη εξάρτηση από την Αθήνα.

Στις 9 Σεπτεμβρίου 1988 ξεκίνησε τη λειτουργία του το Πρώτο Πρόγραμμα της Ραδιοφωνίας (102 FM). Το 1994, ξεκίνησε τη λειτουργία του το Δεύτερο Πρόγραμμα (95.8 FM) και το Τρίτο Πρόγραμμα της ραδιοφωνίας της ΕΡΤ3 στα Βραχέα, καταργείται η Γενική Διεύθυνση της ΕΡΤ Βορείου Ελλάδος και αντικαταστάθηκε από την ΕΡΤ3, ιδρύθηκε η ορχήστρα της ΕΡΤ3 και το κανάλι άλλαξε λογότυπο και σήμα. Το 2002 η ΕΡΤ3 ανανεώνει το λογότυπό της καθώς και της ΕΤ3, πράγμα που επαναλαμβάνεται και το 2008.

### Κλείσιμο της ΕΡΤ3

Στις 11 Ιουνίου 2013, η κυβέρνηση, με Πράξη Νομοθετικού Περιεχομένου, αποφάσισε την άμεση διακοπή λειτουργίας της ΕΡΤ και της ΕΡΤ3< και ένα χρόνο περίπου αργότερα, την έναρξη μίας νέας κρατικής ανώνυμης εταιρείας με την επωνυμία: Νέα Ελληνική Ραδιοφωνία, Ίντερνετ και Τηλεόραση (ΝΕΡΙΤ).
Υπήρξαν πολλές αντιδράσεις στο εσωτερικό και το εξωτερικό και οι εργαζόμενοι της εταιρείας συνέχισαν τη λειτουργία των προγραμμάτων της.

Οι εργαζόμενοι της ΕΡΤ ΑΕ, μη αποδεχόμενοι αυτόν το νόμο συνέχισαν την εκπομπή προγράμματος μέσω της ΕΡΤ Open. Η ΕΡΤ3 συνέχισε να εκπέμπει δορυφορικά, ψηφιακά και αναλογικά με τον τηλεοπτικό σταθμό ΕΤ3 και τον ραδιοφωνικό σταθμό 102 FM.

### Επαναλειτουργία της ΕΡΤ3

Στις 28 Απριλίου 2015, ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου 2015, δύο χρόνια μετά το μαύρο στην ΕΡΤ, και την αντικατάστασή της με τη ΔΤ και τη μετέπειτα ΝΕΡΙΤ. Συγκεκριμένα η ΕΡΤ Α.Ε. είναι η πλέον μετονομαζόμενη ΝΕΡΙΤ Α.Ε. αφού η πρώην ΕΡΤ Α.Ε. με ημερομηνία έναρξης στις 18 Οκτωβρίου 1987 καταργήθηκε την ίδια μέρα που έκλεισε και παραμένει ακόμα και σήμερα, υπό λύση και εκκαθάριση.

Στις 11 Ιουνίου 2015 που επαναλειτούργησε η ΕΡΤ, η ΕΤ3 μετονομάστηκε σε ΕΡΤ3, κι έτσι έχει το ίδιο όνομα με τη θυγατρική εταιρεία της Θεσσαλονίκης. Ωστόσο, το κανάλι συνέχιζε ακόμα να εκπέμπει μέσω της ΕΡΤ Open μέχρι να ξεκινήσει το κανονικό και πλήρες πρόγραμμά του, το οποίο επαναλειτούργησε επισήμως στις 29 Ιουνίου 2015.

### Χρονοδιάγραμμα

* Στις 9 Σεπτεμβρίου, ξεκινά τη λειτουργία του το Α' Πρόγραμμα της ραδιοφωνίας της ΕΡΤ3, 102 FM.
 **1994** | * Η Γενική Διεύθυνση της ΕΡΤ Βορείου Ελλάδος καταργείται και αντικαθίσταται από την ΕΡΤ3.
* Τον Φεβρουάριο, ξεκινά τη λειτουργία του το Β' Πρόγραμμα της ραδιοφωνίας της ΕΡΤ3, 95.8 FM.
* Ξεκινά τη λειτουργία του το Γ' Πρόγραμμα της ραδιοφωνίας της ΕΡΤ3 στα Βραχέα κύματα.
 **2015** | * **Ιούνιος:** Στις 8 Ιουνίου 2015, επισκέφθηκαν το κτήριο της ΕΡΤ3 στη Θεσσαλονίκη ο πρόεδρος του Δ.Σ. της ΕΡΤ Διονύσης Τσακνής και ο Διευθύνων Σύμβουλος της εταιρείας Λάμπης Ταγματάρχης με σκοπό τη συζήτηση με τους εργαζόμενους της ΕΡΤ3 καθώς και την τοποθέτηση 3μελούς διοικούσας επιτροπής. Τα ξημερώματα της 11ης Ιουνίου, βγήκαν στον αέρα δύο από τους τρεις ραδιοφωνικούς σταθμούς της ΕΡΤ3 Μακεδονίας (102 FM & 95.8 FM) και το μεσημέρι της ίδιας μέρας, βγήκε στον αέρα η ΕΡΤ3 με το καινούργιο της λογότυπο, χωρίς πλήρες πρόγραμμα. Στις 17 Ιουνίου ανακοινώθηκε ότι ο νέος πρόεδρος της ΕΡΤ3 είναι ο πρώην πρύτανης του ΑΠΘ, Γιάννης Μυλόπουλος. Στις 29 Ιουνίου έγινε η επίσημη επαναλειτουργία του καναλιού ΕΡΤ3, με νέο πρόγραμμα.
* **Αύγουστος:** Στις 31 Αυγούστου οι ραδιοφωνικοί σταθμοί 102 FM και 95.8 FM αποκτούν ξανά ξεχωριστό πρόγραμμα, αφού πρώτα συγκροτούσαν μαζί την *ΕΡΤ3 Μακεδονίας*

## Τομείς δραστηριότητας

### Τηλεόραση

#### ΕΡΤ3

Δείτε:ΕΡΤ3 (κανάλι)
H ΕΡΤ3 (Ελληνική Ραδιοφωνία Τηλεόραση 3) είναι το τρίτο κανάλι της ΕΡΤ και το πρώτο της ομώνυμης θυγατρικής, το οποίο ξεκίνησε να εκπέμπει στις 14 Δεκεμβρίου 1988 με έδρα τη Θεσσαλονίκη, και αρχικά ως ΕΤ3 (Ελληνική Τηλεόραση 3). Μετά το κλείσιμο του φορέα της ΕΡΤ Α.Ε. μέχρι τις 11 Ιουνίου 2015 που επαναλειτούργησε η ΕΡΤ και το κανάλι επαναλανσαρίστηκε σε ΕΡΤ3, οι εργαζόμενοι συνέχισαν τις εκπομπές υπό το εγχείρημα της ΕΡΤ Open.

Η επίσημη επαναλειτουργία του καναλιού ΕΡΤ3 έγινε στις 29 Ιουνίου του 2015 όπου πλέον το κανάλι έχει πανελλαδική εμβέλεια μέσω της ψηφιακής πλατφόρμας της ΕΡΤ.Ο σταθμός ξεκίνησε να εκπέμπει για πρώτη φορά, στις 2 Σεπτεμβρίου του 1976 (προσωρινά), για την κάλυψη της Διεθνούς Έκθεσης Θεσσαλονίκης. Το στούντιο βρίσκονταν στο Περίπτερο 8 και παρουσιαστής ήταν ο Τέρενς Κουίκ.

Η οριστική λειτουργία του τηλεοπτικού σταθμού της εταιρείας έγινε στις 14 Δεκεμβρίου 1988.

### Ραδιοφωνία

Στον ραδιοφωνικό τομέα, η ΕΡΤ3 πριν το κλείσιμό της, είχε υπό τον πλήρη έλεγχό της τρεις ραδιοφωνικούς σταθμούς με εμβέλεια τη Θεσσαλονίκη. Μετά από την επαναλειτουργία της, έχει υπό τον πλήρη έλεγχό της δύο ραδιοφωνικούς σταθμούς με εμβέλεια τη Θεσσαλονίκη, με προς το παρόν, την κατάργηση του τρίτου προγράμματος στα Βραχέα.

#### Α' Πρόγραμμα (102 FM)

Δείτε:Α' Πρόγραμμα (102 FM)
Ο 102 FM είναι το πρώτο πρόγραμμα του Ραδιοφωνικού Σταθμού της ΕΡΤ3 Μακεδονίας, με ειδησεογραφικό και ενημερωτικό προφίλ. Μετά από την επαναλειτουργία της ΕΡΤ, μέχρι και τις 30 Αυγούστου 2015, τα δύο ραδιόφωνα (102 FM & 95.8 FM) συγκροτούσαν τον Ρ/Σ Μακεδονίας.

#### Β' Πρόγραμμα (95.8 FM)

Δείτε:Β' Πρόγραμμα (95.8 FM)
Ο 95.8 FM είναι το δεύτερο πρόγραμμα του Ραδιοφωνικού Σταθμού της ΕΡΤ3 Μακεδονίας, με ψυχαγωγικό και πολιτισμικό προφίλ. Μετά από την επαναλειτουργία της ΕΡΤ, μέχρι και τις 30 Αυγούστου 2015, τα δύο ραδιόφωνα (102 FM & 95.8 FM) συγκροτούσαν τον Ρ/Σ Μακεδονίας.

#### Γ' Πρόγραμμα (Βραχέα)

Δείτε:Τρίτο Πρόγραμμα στα Βραχέα

Το Τρίτο Πρόγραμμα στα Βραχέα ήταν το τρίτο ραδιόφωνο της εταιρείας. Ιδρύθηκε το 1994, εξέπεμπε το πρόγραμμά του στα βραχέα κύματα και ήταν το διεθνές ραδιόφωνο της εταιρείας καθώς εξέπεμπε από την Θεσσαλονίκη, όπως και τα υπόλοιπα 2 ραδιοφωνικά προγράμματα της εταιρείας. Όταν επαναλειτούργησε η ΕΡΤ το συγκεκριμένο ραδιόφωνο δεν επανήλθε, αν και υπάρχουν σχέδια για την επαναλειτουργία του.

## Κτιριακές εγκαταστάσεις

Το κτίριο όπου στεγάζεται και λειτουργεί η ΕΡΤ3 βρίσκεται στη Θεσσαλονίκη στη Λεωφόρο Στρατού & Καυταντζόγλου γωνία, όπου γίνεται η εκπομπή σήματος των υπηρεσιών της ΕΡΤ3, του τηλεοπτικού σταθμού της, την ΕΡΤ3, ενώ η εκπομπή των τριών ραδιοφωνικών σταθμών της γίνεται από τα στούντιο στην οδό Αγγελάκη.

## Οργάνωση και δομή

Η Πρόεδρος της ΕΡΤ3 είναι η Θεοφανώ Παπαζήση.

Οι Γενικοί Διευθυντές της ΕΡΤ3:

 Υποδιεύθυνση Τεχνικών Υπηρεσιών | Φαραντάκη Ελευθερία

## Εξωτερικοί σύνδεσμοι

* ΕΡΤ (επίσημος ιστότοπος)
* ΕΡΤ3 Web TV
* ΕΡΤ3 (μη διαθέσιμο)